A très haut et poissant prince son amé compère monseignor R. duc de Bourgoingne, Jehanz, par la gràce de Dieu évêque de Langres, salut, ensemble toute honor. Nos vos prions et requerons que vos reprenez en foy et en homaige Robert, notre neveu, fils monseignor Gauchier, seignor dou Puisat, près de Roichefort, et vicomte de Chartes, à Essaroi et à Biauleu, et de tous les fiez et rièrefiez movans de ces lieux, et de totes les appartenances des villes dessus dites, de celes tant solement dont nos somes en votre fié, fors que ce que nous avons à Moncon et ou finage, laquele chose nos retenons et avons retenu à nous, et ensi comme nos les vos avons requis de boiche, nos le vos requerons par la tenor de cete lettre, ou tesmoignage de laquele chose, nos avons ces lettres scelées de notre séel, qui furent faittes l’an de Grâce mil douz cenz quatre vinz et seze, le samedy devant Pentecoste.